text: Hærværk på træer i Broager
  06 juni 2011 kl. 11.53
  Flere træer i Broager har fået bark- og bidskader i stammerne op til næsten to meters højde. Sønderborg Kommune frygter at flere træer må fældes.
  De usædvanlige skader er mest konstateret i Broager Park og på Dyntvej. Kommunen har ikke nogen umiddelbar forklaring på fænomenet.
  - Vi har talt om, at det kan være en hundeejer, som lader sin hund kradse og bide i træerne, siger skov- og landskabsingeniør Johanne Burgemann, afdelingen Veje & Trafik, til TV SYD.
  Hærværket består i, at barken er skrællet af træerne. Og skaderne ses op til to meters højde.
  Når bark omkring træer ødelægges, vil træet på sigt dø, da saftstrømmen imellem rødder og krone afbrydes, forklarer Johanne Burgemann. Det har været nødvendigt at fælde ét træ - og flere står for tur. 
  Hvis nogen har observeret noget, der kunne forklare fænomenet, er Sønderborg Kommune meget interesseret i at høre om det. 
  - Hvis hærværket fortsætter, risikerer vi at være nødt til at fælde endnu flere ellers sunde og vitale træer. Indtil nu har det kun været nødvendigt at fælde et platan-træ i parken.
  